Az EGT-Vegyesbizottság 148/2001 határozata

(2001. december 11.)

az EGT-megállapodás I. mellékletének (Állat- és növény-egészségügyi kérdések) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás I. mellékletét a 2001. november 23-i 131/2001 EGT-vegyesbizottsági határozat [1] módosította.

(2) A madárinfluenza és a Newcastle-betegség elleni védekezésre irányuló készenléti tervek jóváhagyásáról szóló, 2000. október 30-i 2000/680/EK bizottsági határozatot [2] be kell építeni a Megállapodásba.

(3) Az Olaszországban a madárinfluenza elleni védekezést célzó intézkedéseket kiegészítő vakcinázás bevezetéséről és bizonyos mozgásszabályozó intézkedésekről szóló, 2000. november 7-i 2000/721/EK bizottsági határozatot [3] be kell építeni a Megállapodásba.

(4) Az Olaszországban a madárinfluenza elleni védekezést célzó intézkedéseket kiegészítő vakcinázás bevezetéséről és bizonyos mozgásszabályozó intézkedésekről szóló 2000/721/EK határozata módosításáról szóló, 2000. december 6-i 2000/785/EK bizottsági határozatot [4] be kell építeni a Megállapodásba.

(5) A kéknyelv betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvet [5] be kell építeni a Megállapodásba.

(6) Az állatbetegségek 82/894/EGK tanácsi irányelv szerinti bejelentésére szolgáló kódolt forma megállapításáról, valamint a 84/90/EGK és a 90/442/EGK határozat hatályon kívül helyezéséről szóló, 2000. december 11-i 2000/807/EK bizottsági határozatot [6] be kell építeni a Megállapodásba.

(7) Ez a határozat nem alkalmazandó Izlandra és Liechtensteinre,

A KÖVETKEZŐKÉPPEN HATÁROZOTT:

1. cikk

A Megállapodás I. mellékletének I. fejezete az alábbiak szerint módosul:

1. A 3.1. rész a 9. pontot (92/119/EGK tanácsi határozat) követően a következő ponttal egészül ki:

"9a. 32000 L 0075: A Tanács 2000. november 20-i 2000/75/EK irányelve a kéknyelv betegség elleni védekezésre és felszámolására vonatkozó külön rendelkezések megállapításáról (HL L 327., 2000.12.22., 74. o.).".

2. Az 3.2. részben az 1. pont (84/90/EGK bizottsági határozat) és a 4. pont (90/442/EGK bizottsági határozat) szövegét el kell hagyni.

3. A 3.2. rész a 14. pontot (2000/428/EK bizottsági határozat) követően a következő pontokkal egészül ki:

"15. 32000 D 0721: A Bizottság 2000. november 7-i 2000/721/EK határozata Olaszországban a madárinfluenza elleni védekezést célzó intézkedéseket kiegészítő vakcinázás bevezetéséről és bizonyos mozgásszabályozó intézkedésekről (HL L 291., 2000.11.18., 33. o.), az alábbi módosítással:

- - 32000 D 0785: A Bizottság 1999. december 6-i 2000/785/EK határozata (HL L 311., 2000.12.12., 49. o.).

16. 32000 D 0807: A Bizottság 2000. december 11-i 2000/807/EK határozata az állatbetegségek 82/894/EGK tanácsi irányelv szerinti bejelentésére szolgáló kódolt forma megállapításáról, valamint a 84/90/EGK és a 90/442/EGK határozat hatályon kívül helyezéséről (HL L 326., 2000.12.20., 80. o.).".

4. A 3.2. rész a

"JOGSZABÁLYOK, AMELYEKET AZ EFTA-ÁLLAMOK ÉS AZ EFTA FELÜGYELETI HATÓSÁG MEGFELELŐEN FIGYELEMBE VESZNEK"

címsor utáni 11. pontot (2000/281/EK bizottsági határozat) követően a következő ponttal egészül ki:

"12. 32000 D 0680: A Bizottság 2000. október 30-i 2000/680/EK határozata a madárinfluenza és a Newcastle-betegség elleni védekezésre irányuló készenléti tervek jóváhagyásáról (HL L 281., 2000.11.7., 21. o.).".

2. cikk

A 2000/680/EK, a 2000/721/EK, a 2000/785/EK és a 2000/807/EK határozatok norvég nyelvű szövegei, amelyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

3. cikk

Ez a határozat 2001. december 12-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [7].

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2001. december 11-én.

az EGT-Vegyesbizottság részéről

az elnök

B. Grydeland

[1] HL L 22., 2002.1.24., 15. o.

[2] HL L 281., 2000.11.7., 21. o.

[3] HL L 291., 2000.11.18., 33. o.

[4] HL L 311., 2000.12.12., 49. o.

[5] HL L 327., 2000.12.22., 74. o.

[6] HL L 326., 2000.12.22., 80. o.

[7] Alkotmányos követelmények nem merültek fel.

--------------------------------------------------